Diari Oficial de la Generalitat Valenciana


Sumari del DOGV 6236, del 30-03-2010 (2010/2958)

Resolució de 4 de març de 2010, del director general de Justícia i Menor de la conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Professional de Joiers, Orfebres, Rellotgers i Gemmòlegs de la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6236

Data del DOGV
:   30-03-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/2958


Organisme emissor
:   Conselleria de Justícia i Administracions Públiques

Tipus de document
:   Resolució

Resolució de 4 de març de 2010, del director general de Justícia i Menor de la conselleria de Justícia i Administracions Públiques, per la qual es disposa l'obertura del període d'informació pública sobre la petició de creació del Col·legi Professional de Joiers, Orfebres, Rellotgers i Gemmòlegs de la Comunitat Valenciana. [2010/2958]  
La Constitució, en l'article 149.118ª, reserva a l'Estat la competència sobre les bases del Règim Jurídic de les Administracions Públiques; i en l'article 36 preveu que la llei regularà les peculiaritats pròpies del règim jurídic dels col·legis professionals.   
La legislació bàsica en esta matèria dictada per l'Estat, es troba arreplegada en la Llei 2/1974, de 13 de febrer de Col·legis Professionals, modificada per la Llei 74/1978, de 26 de desembre, el Reial Decret Llei 5/1996, de 7 de juny, la Llei 7/1997, el Reial Decret 6/2000, de 23 de juny i la Llei 25/2009, de 22 de desembre.  
L'Estatut d'Autonomia de la Comunitat Valenciana, en l'article 49.122ª, confereix a la Generalitat competència exclusiva en matèria de col·legis professionals i exercici de professions titulades, sense perjuí del que disposen els articles 36 i 139 de la Constitució.   
L'article 7 de la Llei 6/1997, de 4 de desembre, de Consells i Col·legis Professionals de la Comunitat Valenciana, i l'article 8 del seu Reglament de desplegament, aprovat per Decret 4/2002, de 8 de gener, del Govern Valencià, disposen que la creació de col·legis professionals amb àmbit d'actuació en la Comunitat Valenciana, sense perjuí de l'àmbit territorial dels ja existents, es farà mitjançant una llei de la Generalitat.  
En data 22 de febrer de 2008, per Antonio Romero Pérez, en la seua qualitat de mestre major del Gremi de Joiers de València i província, es va formular petició de creació del Col·legi Professional de Joiers, Orfebres, Rellotgers, Gemmòlegs, Argenters, Dissenyadors de Joieria, Bisuteros, Comerços Afins i Semblants de la Comunitat Valenciana. Posteriorment, en compliment d'allò que s'ha acordat en la Junta Gremial de la mateixa en data 1 de desembre de 2008, modifica la seua petició a la de Col·legi Professional de Joiers, Orfebres, Rellotgers i Gemmòlegs de la Comunitat Valenciana. Petició que també van subscriure el Gremi Provincial d'Alacant de Joiers, Argenters i Rellotgers, mitjançant un acord de la seua Junta de Govern, segons certificat de 9 de desembre de 2008 expedit per María Victòria Uriarte Terol, secretària del gremi, amb el vistiplau de la presidenta, així com el Gremi de Rellotgers Artesans de València i província, per acord de la seua Junta Gremial, segons certificat de 4 de desembre de 2008 expedit per José Vicente Sales Amat, secretari del gremi, amb el vistiplau del mestre major.   
No obstant això, la petició ha d'entendre's formulada com a Col·legi Professional de Joiers, Orfebres, Rellotgers i Gemmòlegs de la Comunitat Valenciana, actualitzant la mateixa a la nova denominació oficial de Comunitat Valenciana, adoptada amb la nova redacció donada a l'Estatut d'Autonomia de la Comunitat Valenciana per la Llei Orgànica 1/2006, de 10 d'abril, de Reforma de la Llei Orgànica 5/1982, d'1 de juliol.  
La petició referida, junt amb la documentació que s'acompanya, incorpora els extrems exigits per l'article 9.5 del Decret 4/2002, de 8 de gener. La denominació que es pretén donar al col·legi és la de: Col·legi Professional de Joiers, Orfebres, Rellotgers i Gemmòlegs de la Comunitat Valenciana, i el seu àmbit territorial, en conseqüència, el de la Comunitat Valenciana.   
Quant a la titulació professional o altres requisits, per a la incorporació al col·legi s'exigirà estar en possessió de les de Tècnic Superior d'Arts Plàstiques i Disseny en Bijuteria Artística i en Orfebreria i Plateria Artístiques prevista en el Reial Decret 1297/1995, de 21 de juliol (BOE núm. 221, de 15 de setembre), Tècnic d'Arts Plàstiques i Disseny en Procediment d'Orfebreria i Plateria, en Emmotlament i Fosa d'Objectes d'Orfebreria, en Joieria i Bijuteria Artístiques, Tècnic en Procediment de Joieria Artística, en Gravat Artístic sobre Metall, Tècnic en Encastat i Damasquinatge prevista en el Reial Decret 1298/1995, de 21 de juliol (BOE núm. 221, de 15 de setembre) i la de Tècnic en Joieria prevista en el Reial Decret 498/2003, de 2 de maig (BOE núm. 124, de 24 de maig).   
Igualment, a la petició s'ha acompanyat memòria destinada a motivar i justificar l'interés públic que concorre per a crear tal col·legi que limite l'exercici professional lliure de la professió. Els promotors fonamenten l'interés públic que concorre per a la creació del col·legi en què és idèntic a què ha concorregut en la creació dels altres col·legis professionals en altres comunitats (Catalunya, Cantàbria i Galícia), i que suposaria una garantia per als consumidors i usuaris de joies, metalls, rellotges, pedres precioses, plateria i obres d'art en joies, manifestant que la regulació de la professió evitaria el comerç d'objectes robats, l'intrusisme professional, l'economia submergida i el frau fiscal, al ser els professionals amb la titulació exigida, i amb les degudes regulacions, els que realitzen este tipus de transaccions, establint un registre de professionals que es facen responsables de les seues activitats. Això basant-se en l'article 51 de la Constitució que establix que: «els poders públics garantiran la defensa dels consumidors i usuaris, protegint, per mitjà de procediments eficaços, la seguretat, la salut i els legítims interessos econòmics dels mateixos». Així mateix, indiquen que la creació del col·legi suposaria una protecció del sector, compost per xicotetes empreses, amb una forta composició familiar i artesanal, quant a la branca productiva i de xicotet comerç quant a la comercial.  
Quant al procediment, aportada o completada la documentació prevista en l'article 9 de l'esmentat Decret 4/2002, l'article 10.2 del mateix exigeix que la petició de creació d'un col·legi professional se sotmeta a informació pública, per mitjà de publicació en el Diari Oficial de la Comunitat Valenciana de resolució dictada per l'òrgan competent que arreplegue els extrems més significatius dels previstos en l'article 9.5 del dit Decret, per la qual cosa resulta procedent sotmetre a informació pública la petició de creació del Col·legi Professional de Joiers, Orfebres, Rellotgers i Gemmòlegs de la Comunitat Valenciana.  
Per tot allò que s'ha exposat, en atenció a les competències atribuïdes pel Decret 206/2009, de 13 de novembre, del Consell, pel que s'aprova el Reglament Orgànic i Funcional de la Conselleria de Justícia i Administracions Públiques, modificat per Decret 22/2010, de 22 de gener, i en compliment del que preveu l'article 10.2 del Decret 4/2002, de 8 de gener, del Govern Valencià, pel que s'aprova el Reglament de desplegament de la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, resolc:  
Primer  
Sotmetre a informació pública per un termini d'un mes la petició de creació del Col·legi Professional de Joiers, Orfebres, Rellotgers i Gemmòlegs de la Comunitat Valenciana, a fi que els titulars de drets o interessos legítims, individuals o col·lectius, afectats per la creació de l'esmentat col·legi formulen les al·legacions que estimen pertinents en el termini indicat.  
Segon  
Les al·legacions a què es fa referència en l'apartat anterior, dirigides al Servici d'entitats Jurídiques d'esta direcció general, es presentaran en el Registre General de la Conselleria de Justícia i Administracions Públiques, siti en el carrer del Sant Calze núm. 2 de València, sense perjuí de la possibilitat de fer ús de qualsevol de les oficines i formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
València, 4 de març de 2010.- El director general de Justícia i Menor: Antonio Gastaldi Mateo.